সপ্তম আৰু অন্তিম গ্ৰন্থখনত হাৰমাইনি ভলডেম'ৰ্টৰ বাকী থকা হ'ৰক্ৰাক্সসমূহৰ ধ্বংস অভিযানৰ হেৰীৰ সহযাত্ৰী হয়। এই অভিযানলৈ যোৱাৰ আগতে সুৰক্ষাজনিত কাৰণত হাৰমাইনিয়ে যাদুৰে নিজৰ পিতৃ-মাতৃৰ স্মৃতিৰ সালসলনি ঘটায় যাৰ ফলত তেওঁলোকে নিজৰ আচল পৰিচয় পাহৰি নিজকে ক্ৰমে ৱেণ্ডেল আৰু মণিকা ৱিলকিনছ জ্ঞান কৰে আৰু অষ্ট্ৰেলিয়ালৈ উঠি যোৱাটো তেওঁলোকৰ জীৱনৰ উচ্চাকাংক্ষা বুলি ভাবিবৰৈ লয়। হাৰমাইনিয়ে প্ৰয়াত ডাম্বলডোৰৰ ব্যক্তিগত পুস্তিকা দ্য টেলছ অফ বিডল দ্য বাৰ্ড উত্তৰাধিকাৰসূত্ৰে লাভ কৰে যি মৃত্যুৰ উপহাৰসমূহৰ কিছু ৰহস্য উন্মোচন কৰিবলৈ তাইক সহায় কৰে। তাই নিজৰ লগতে হেৰী আৰু ৰণৰ প্ৰস্থানৰ কাৰণে যা-যোগাৰ কৰে আৰু এক অনিৰ্ণেয় প্ৰসাৰণ যাদুৰে () যাৱতীয় সকলো সামগ্ৰী সৰু বেগ এটাতে সুমুৱাই লয়। গডৰিকছ হ'ল'ত হাৰমাইনিৰ যাদুৱে হেৰীৰ যাদুদণ্ডদাল দুৰ্ঘটনাক্ৰমে দুডোখৰ কৰি পেলায় যদিও ভলডেম'ৰ্টৰ সাপ নাগিনীৰ পৰা নিজৰ লগতে হেৰীৰো জীৱন ৰক্ষা কৰে। যেতিয়া মন্ত্ৰালয়ৰ নিৰ্দেশত মাগোলৰ ঘৰত জন্মলাভ কৰা যাদুকৰক ধৰি মন্ত্ৰালয়ক গটাই ফুৰা চৰহঁতৰ হাতত তিনিও ধৰা পৰে তেতিয়া হাৰমাইনিয়ে হেৰীক বচাবলৈ এক মৌ-বিন্ধা যাদুৰ সহায়ত সাময়িকভাৱে তাক ছদ্মৱেশত সজায়। তাই নিজেও নিজকে অৰ্ধতেজৰ পেনিল'প ক্লিয়েৰৱাটাৰ বুলি পৰিচয় দি সাৰি যোৱাৰ চেষ্টা কৰে যদিও পিচত চিনাক্ত হয়। তিনিওটাকে মেলফয় ভৱনলৈ লৈ যোৱা হয় য'ত বেলাট্ৰিক্স লেষ্ট্ৰেঞ্জে পীড়িতক অভিশাপৰদ্বাৰা তাইৰ ওপৰত নিৰ্যাতন চলাই গডৰিক গ্ৰীফিন্দৰৰ তৰোৱালখন (যিখন গ্ৰীংগট ধনগুলৈ বেংকৰ বেলাট্ৰিক্স লেষ্ট্ৰেঞ্জৰ ভ'ল্টত নিৰাপদে আছে বুলি ভবা হৈছিল) সিহঁতে কেনেকৈ পালে সেই বিষয়ে প্ৰশ্ন কৰে। পিছে হাৰমাইনিয়ে উপস্থিত বুদ্ধিৰে তৰোৱালখন নকল বুলি মিছা মাতে। তেতিয়ালৈ হেৰী আৰু ৰণ সিহঁতক বন্দী কৰি ৰখা কোঠালিৰ পৰা ওলাবলৈ সক্ষম হয় আৰু তাকে দেখি বেলাট্ৰিক্সে হাৰমায়নিৰ ডিঙি কাটি দিয়াৰ ভাবুকি দিয়ে। তেনেতে ঘৰৱা ভূত ডবি আহি আটাইকেইজন কয়দীক মেলফয় ভৱনৰ পৰা উদ্ধাৰ কৰি পলুৱাই নিয়ে। 

পাছত হাৰমাইনিয়ে পলিজুচ ৰসায়নৰ সহায়ত বেলাট্ৰিক্সৰ ৰূপ লয় আৰু তিনিও গ্ৰীংগটৰ পৰা হাফল্পাফৰ পিয়লা চুৰ কৰে। তাই হেৰী আৰু ৰণৰ সৈতে হগৱাৰ্টছৰ যুদ্ধত ডাম্বলডোৰ বাহিনীৰ লগ লাগে আৰু যুদ্ধকালতেই বাচিলিস্কৰ বিহদাঁতেৰে ৰহস্যময় কোঠাত হাফল্পাফৰ পিয়লাৰূপী হ'ৰক্ৰাক্স এটা বিনষ্ট কৰে। যুঁজখনৰ মাজতেই ৰণ আৰু হাৰমাইনিয়ে তেওঁলোকৰ প্ৰথমটো চুম্বন বিনিময় কৰে। যুদ্ধত বৃহৎ হলঘৰটোত হাৰমাইনিয়ে জিনী ৱিজলি আৰু লুনা লাভগুডৰ লগ লাগি বেলাট্ৰিক্সৰ সৈতে যুঁজ কৰে। অৱশ্যে বেলাট্ৰিক্সক পৰাস্ত কৰিবলৈ অসমৰ্থ হোৱা তিনিওৱে মলি ৱিজলিৰ নিৰ্দেশত আঁতৰি যায়।

বাহ্যিক অৱতাৰ
হেৰী পটাৰ এণ্ড দ্য গবলেট অৱ ফায়াৰ
হেৰী পটাৰ এণ্ড দ্য ফিল'ছফাৰ্চ ষ্ট'ন
হেৰী পটাৰ এণ্ড দ্য ডেডলী হলোজ